Informácia
o 8. zasadnutí Konferencie zmluvných strán Bazilejského dohovoru

Úvod
V poradí 8. Konferencia zmluvných strán Bazilejského dohovoru o riadení pohybov nebezpečných odpadov cez hranice štátov a ich zneškodňovaní sa konala v dňoch 27. novembra - 01. decembra 2006, v Nairobi, Kenská republika.
Rokovania COP8 prebiehali v pléne, vo Výbore všetkých (Committe of the Whole – COW),  v kontaktných skupinách podľa jednotlivých problematík (právne, technické, finančné) a v kontaktných skupinách podľa regiónov OSN. Jeden deň pracovného programu COP8 bol venovaný stretnutiu zástupcov jednotlivých krajín na najvyššej úrovni (high level segment). Témou stretnutia bolo „Vytváranie inovatívnych riešení pre EMS (Environmentaly Manner Sound) elektroodpadu prostredníctvom Bazilejského dohovoru“. 

Organizačné záležitosti
Za prezidenta konferencie bol zvolený minister životného prostredia Kenskej republiky p. Kivutha Kibwana. Novozvolený rozšírený výbor COP8 ďalej pozostával z nasledovných členov -  p. Roy Watkinson (Veľká Británia), p. Christian Maquieira (Čile), p. Yue Ruisheng (Čína) – viceprezidenti, p. Sokol Klinčarov (Macedónsko) – zapisovateľ. Pán Christian Maquieira bol zvolený za predsedu COW. Predbežný program COP8 bol doplnený o položku „skládkovanie toxického odpadu na Pobreží Slonoviny“. 

Táto informácia je členená podľa tém jednotlivých rokovaní.

Strategický plán pre implementáciu Bazilejského dohovoru  do roku 2010 - činnosť regionálnych a koordinačných centier - program spolupráce
COP8 vyzdvihol úlohu regionálnych a koordinačných centier pri implementácii Strategického plánu Bazilejského dohovoru a Sekretariátu Bazilejského dohovoru. Posilnenie Bazilejského dohovoru je možné prostredníctvom spolupráce s ďalšími environmentálnymi dohovormi, a to Štokholmským a Rotterdamským, úzkou spoluprácou Centier medzi sebou ako aj so zainteresovanými subjektmi. 

Pracovný program a rozpočet na obdobie 2007 – 2008
COP8 rozhodol, že Trustový fond Bazilejského dohovoru a Trustový fond technickej spolupráce budú pokračovať do 31. 12. 2010 a požiadal výkonného riaditeľa UNEP (United Nations Environment Programme), aby v tomto zmysle predĺžil ich pôsobnosť. Záujem o vytvorenie Regionálneho centra pre krajiny východnej Ázie prejavila Srí Lanka. 

Synergia a spolupráca v environmentálnej oblasti (Bazilejský dohovor, Štokholmský dohovor, Rotterdamský dohovor a SAICM – Strategický prístup k medzinárodnému manažmentu chemických látok)
V tejto súvislosti COP8 prijal rozhodnutie o spolupráci a koordinácii medzi tromi environmentálnymi dohovormi. Zmluvné strany sú vyzvané, aby do 31.1.2007 nahlásili mená expertov, ktorí budú členmi pripravovanej pracovnej skupiny. Ide o troch expertov zmluvných strán Bazilejského dohovoru z každého z piatich regiónov OSN. Podobné rozhodnutia prijali aj Konferencie zmluvných strán Štokholmského dohovoru a Rotterdamského dohovoru.
  
Technické záležitosti (problematika lodí; problematika POPs (perzistentných organických  látok) - aktualizácia technických príručiek a vypracovanie nových príručiek)
Problematikou sa zaoberá samostatná pracovná skupina zložená z expertov Bazilejského dohovoru, Medzinárodnej námornej organizácie (IMO) a Medzinárodnej organizácie práce (ILO).  
COP8 prijal tri technické príručky pre environmentálne vhodné nakladanie s POPs. Zároveň bola prijatá aktualizovaná všeobecná technická príručka pre environmentálne vhodné nakladanie s odpadom obsahujúcim POPs. Sekretariát Bazilejského dohovoru má predložiť technické príručky 3. Konferencii Štokholmského dohovoru. 

Právne záležitosti (národná definícia nebezpečných odpadov, nezákonná preprava; harmonizácia formulárov dokumentov pre oznámenie a hlásenie a príslušných inštrukcií, Protokol o zodpovednosti a kompenzácii) 
COP8 požiadal zmluvné strany, aby Sekretariátu Bazilejského dohovoru poskytli informácie o národnej definícii „nebezpečného odpadu“ prostredníctvom štandardizovaného formulára.
COP8 ďalej požiadal zmluvné krajiny, aby do 31.3.2007 predložili návrhy položiek, ktoré by mali byť obsiahnuté v materiáli „Inštruktážna príručka právneho výkladu postihovania nezákonnej prepravy“. 
COP8 odsúhlasil používanie formulárov používaných pri cezhraničnej preprave odpadov (tlačivo oznámenia a hlásenia) spolu s inštrukciami pre ich vyplnenie a vyzval krajiny na ich používanie. 

Spravodajstvo v rámci Bazilejského dohovoru
COP8 vyzval krajiny, aby zaslali Sekretariátu Bazilejského dohovoru hlásenie v zmysle čl. 13 a 16 Bazilejského dohovoru za rok 2005 do konca roka 2006 s využitím elektronického „pred-vyplneného“ formulára. Krajiny by mali doplniť údaje za predošlé roky (vznik odpadu, cezhraničná preprava NO), ak sú k dispozícii. Sekretariát má pokračovať v školeniach rozvojových krajín zameraných pre zlepšenie spravodajstva v rámci Bazilejského dohovoru.   

Elektroodpad
COP8 prijal „Nairobskú deklaráciu o environmentálne vhodnom nakladaní s elektronickým a elektrickým odpadom“ predloženú prezidentom COP8. Zdôraznená bola potreba posilnenia regionálnych a koordinačných centier Bazilejského dohovoru, ktoré plnia úlohu nástroja medzinárodnej spolupráce. Vyspelé krajiny boli vyzvané, aby nedodávali do rozvojových krajín elektro- zariadenia, ktoré majú krátku životnosť. 
Finančné záležitosti BD (mobilizácia finančných zdrojov a udržateľné financovanie)
Konferencia schválila finančné príspevky zmluvných strán na dvojročné obdobie 2007-08.
Príspevky ostávajú v podstate nezmenené. Ich výška je opäť v súlade s finančným mechanizmom  OSN pre výpočet členských príspevkov (scale assessment system). V prípade Slovenskej republiky to znamená:
      rok 2007…2 507 US$
      rok 2008…2 614 US$
Pre porovnanie bol príspevok na rok 2006 stanovený na 2 507 US$. 

Nelegálne skládkovanie toxického odpadu v Abidžane, Pobrežie Slonoviny - incident 
COP8 vyzval krajiny, aby poskytli technickú a finančnú pomoc Pobrežiu Slonoviny za účelom odstránenia negatívnych environmentálnych a zdravotných dopadov súvisiacich s nezákonným skládkovaním toxického odpadu. Krajiny vo svojich vyhláseniach odsúdili tento čin ako porušenie medzinárodných dohovorov.

Zhodnotenie činnosti orgánu „Compliance Committee“ pôsobiaceho pri BD; pracovný program na obdobie 2007-2008 a voľba nových členov
Priority pracovného programu na obdobie 2007-2008, zostavené podľa požiadaviek zmluvných strán sú: zabezpečenie EMS odpadov, získanie technickej a finančnej podpory, vyškolenie pracovníkov colných orgánov, nezákonná preprava. Región strednej a východnej Európy budú v orgáne „Compliance Committee“ v budúcom období zastupovať - Lotyšsko (p. Ilze Donina),  Poľsko (p.Krystyna Panek-Gondek) a Srbsko (p. Gordana Petkovic). V ďalšom období 2007-2008 bude pán Roy Watkinson pokračovať v pozícii predsedu tohto orgánu.

Stretnutie zástupcov krajín na najvyššej úrovni
Hlavnou témou uvedeného stretnutia bolo „vytváranie inovatívnych riešení pre EMS elektroodpadu prostredníctvom Bazilejského dohovoru“. Prezident COP8 p. Kibwana a výkonný riaditeľ UNEP p. Steiner označili e-odpad ako vážny problém v budúcnosti, keďže elektro výrobky sa používajú v každodennom živote a sú potenciálnym odpadom. Pri riešení problematiky e-odpadu je dôležitá účasť všetkých zainteresovaných zložiek, t.j. zástupcov vlád a občianskej spoločnosti vrátane súkromného sektora. Za Slovenskú republiku boli prítomní Ing. Igor Líška, veľvyslanec SR v Kenskej republike a pani Katarína Leligdonová, zástupkyňa veľvyslanca SR v Kenskej republike.

Rôzne
Nasledujúca konferencia zmluvných strán Bazilejského dohovoru (COP9) sa bude konať v roku 2008 v Indonézii;
OEWG6 sa bude konať pravdepodobne v septembri, resp. októbri 2007.